ไฟแนนซ์ทูเดย์
คนไทยเตรียมตัวรับภาระหนี้สาธารณะที่จะเพิ่มขึ้นจากหัวละ 7.5 หมื่นบาท เป็นหัวละ 1.1 แสนบาท ทันทีที่รัฐบาลออก พ.ร.บ.กู้เงิน 2 ล้านล้านบาท เป็นของขวัญที่รัฐบาลนี้มอบให้ด้วยความภาคภูมิใจ
12 มี.ค. 2556

คนไทยเตรียมตัวรับภาระหนี้สาธารณะที่จะเพิ่มขึ้นจากหัวละ 7.5 หมื่นบาท เป็นหัวละ 1.1 แสนบาท ทันทีที่รัฐบาลออก พ.ร.บ.กู้เงิน 2 ล้านล้านบาท เป็นของขวัญที่รัฐบาลนี้มอบให้ด้วยความภาคภูมิใจ
...อันนี้ ช.ชดา ไม่ภูมิใจไปด้วย การออกกฎหมายกู้เงินไม่น่าเป็นห่วงเท่ากับการตรวจสอบที่จะเจาะเข้าไปไม่ถึงว่า เงินที่จะกู้นำมาลงทุนเมกะโปรเจกต์นั้น จะถูกนำไปใช้อย่างคุ้มค่าทางเศรษฐกิจหรือไม่ หากรั่วไหลไปเข้ากระเป๋าใครต่อใคร มันจะเป็นมรดกบาปที่รัฐบาลทิ้งไว้ให้กับคนไทยชั่วลูกชั่วหลาน
...ธนาคารกรุงไทย พับแผนไมโครไฟแนนซ์ เก็บใส่กระเป๋า หลังจากที่เปลี่ยนตัวกรรมการผู้จัดการ และตามแผนของกระทรวงการคลังที่อยากให้ธนาคารเฉพาะกิจของรัฐไปทำหน้าที่นี้แทน โดยเฉพาะธนาคารออมสิน เพราะกำหนดหน้าที่กันชัดๆ ไปแล้วว่า ห้ามทำธุรกิจแข่งกับธนาคารพาณิชย์ ก็ให้ธนาคารกรุงไทยไปทำอย่างอื่นซะ
...วันนี้ บัณฑูร ล่ำซำ ประธานกรรมการและประธานเจ้าหน้าที่บริหาร ธนาคารกสิกรไทย จะนำเงิน 25.6 ล้านบาท เงินที่ได้จากการจำหน่ายหนังสือและดีวีดี “ศึกเก้าทัพ : ธำรงรัฐ พิพัฒน์สยาม” ไปมอบให้ พล.อ.ประยุทธ์ จันทร์โอชา ผู้บัญชาการทหารบก ที่กองบัญชาการกองทัพบก
...รู้ว่าเรตติ้งเริ่มตก เพราะขี้งอนมากไปหน่อย รัฐมนตรีเศรษฐกิจบางคนในรัฐบาลนี้ ต้องให้อาจารย์ไปช่วยฝากไว้ในอ้อมใจของสื่อหลายสำนัก อาศัยลูกเกรงใจให้ช่วยกันเชียร์บ้าง แต่พักหลังชักไม่ไหว เจ้าตัวจะรู้ไหมว่าคนเขาเบื่อกันไปทั่วหมดแล้ว เชียร์ไม่ขึ้นเพราะผลงานไม่มีจริงๆ
...ถึงจะช้าไปหน่อย แต่ก็ขอแสดงความยินดีกับ อังคณา ไชยมนัส กรรมการผู้จัดการ ธนาคารอาคารสงเคราะห์ (ธอส.) คนใหม่ ถือเป็นเอ็มดีหญิงคนแรกของธนาคารเสียด้วย